SKRIFTLIG FORESPØRGSEL E-0414/00

af Torben Lund (PSE) til Kommissionen

(23. februar 2000)

Om: Hormonlignende stoffer

En dansk undersøgelse har vist, at det hormonlignende stof octylphenol kan skade mandlige kønsceller i fosterstadiet.

En anden dansk undersøgelse, der netop er offentliggjort i tidsskriftet Human Reproduction, viser, at hver anden dansk mand mellem 18 og 20 år har nedsat sædkvalitet.

Endnu er ingen hormonlignende stoffer forbudt i EU, bl.a. fordi man ikke ved, hvilket stoffer der kan være farlige for mennesker. Jeg vil derfor spørge Kommissionen?

1. Hvad gør Kommissionen i øjeblikket for at undersøge hormonlignende stoffers indvirkning på mennesker og dyr?

2. Vil Kommissionen på baggrund af de danske undersøgelser tage initiativ til at forbyde brug af skadelige hormonlignende stoffer, herunder octylphenol?

3. Kan der være sammenhæng mellem skadede, mandlige kønsceller og sædkvalitet.

Svar afgivet på Kommissionens vegne af af Margot Wallström

(13. april 2000)

Kommissionen vedtog i december 1999 en meddelelse om en EF-strategi for hormonsystemforstyrrende stoffer(1). Strategien sigter på at identificere problemet vedrørende hormonsystemforstyrrende stoffer, dets årsager og konsekvenser; samt at identificere passende retningslinjer for en indsats, på grundlag af forsigtighedsprincippet for at kunne reagere hurtigt og effektivt på problemet.

Strategien fokuserer på kernekravene om yderligere forskning, internationalt samarbejde, kommunikation med befolkningen og passende politisk indsats. Der fremsættes henstillinger vedrørende tiltag på kort-, mellem- og lang sigt med henblik på at dække disse krav.

Et af de centrale tiltag på kort sigt er etablering af en prioriteret liste over stoffer, som skal evalueres yderligere, hvad angår deres rolle som hormonsystemforstyrrende stof. Kommissionen har som et første skridt iværksat en undersøgelse med henblik på at foretage en uafhængig gennemgang af videnskabelig litteratur, der er vurderet af videnskabsmænd, samt identificering af kilde til og veje for eksponering af mennesker og vildtlevende dyr og en kvantificering af produktionsmængde. Som et næste skridt foretages en bred høring om resultaterne af undersøgelsen. Det forventes, at den prioriterede liste opstilles før udgangen af 2000. På det tidspunkt er Kommissionen i en position, hvor den kan overveje de nødvendige tiltag til behandling af farer eller risici forbundet med specifikke stoffer. Det bør i denne forbindelse bemærkes, at der i direktiv 1999/51/EF(2), som er en tilpasning til den tekniske udvikling af direktiv 76/769/EØF vedrørende begrænsning af markedsføring og anvendelse af visse farlige stoffer og præparater(3) bemærkes, at et bestemt stof, nemlig tributyltin (TBT) muligvis har hormonsystemforstyrrende virkning.

Vedrørende den eventuelle forbindelse mellem de skadede mandlige kønsceller og sædkvalitet, forelagde Kommissionens Videnskabelige Komité for Toksicitet, Øko-toksicitet og Miljø sin udtalelse Human and Wildlife health effects of endocrine disrupting chemicals, with emphasis on wildlife and on eco-toxicology

test methods (hormonsystemforstyrrende kemikaliers påvirkning af sundheden hos mennesker og vildtlevende dyr og øko-toksikologiske testmetoder) den 4. marts 1999:(4) Udvalget konkluderede, at hvad angår virkningerne for menneskers sundhed er der er forbindelser mellem hormonsystemforstyrrende stoffer, der indtil nu er blevet undersøgt, og helbredsforstyrrelser hos mennesket som f.eks. testikelkræft, brystkræft og prostatakræft, nedsat sædkvalitet, deformiteter af kønsorganerne, disfunktion af skjoldbruskkirtelen samt intelligens og neurologiske problemer. Man har dog endnu ikke verificeret en forårsagende rolle.

(1) KOM(1999) 706 endelig udg.

(2) EFT L 142 af 5.6.1999.

(3) EFT L 262 af 27.9.1976.

(4) Internetaddress: http://europa.eu.int/comm/dg24/health/sc/sct/out37_en.html.